**Olvasmányos írás**

A funkcionális specifikáció a felhasználó szemszögéből készül a felhasználóknak. Egyetlen gond vele, hogy a megrendelő nem olvassa el és így nem derül ki, hogy nem azt a rendszert fogjuk készíteni, amit ő szeretne. Ezért trükkökhöz kell folyamodnunk. A dokumentum legyen:

* olvasmányos,
* vicces,
* tagolt,
* történet szerű,
* veszélyekkel teli.

Az emberi agy fő feladata, hogy megvédjen minket a sarok mögött ólálkodó vérszomjas tigristől. Így ha arra akarjuk rávenni, hogy unalmas dokumentumokat értelmezzen, akkor hamar elkalandozik figyelmünk. Ugyanakkor tapasztalatból tudjuk, hogy vannak olyan könyvek, amiket szívesen olvasunk, pl. Rejtő Jenő könyveit.

Tehát a feladatunk csak annyi, hogy olvasmányosan írjunk. Ezt szépíró tanfolyamokon tanítják. Ezt minden rendszerszervezőnek ajánljuk. Szerencsére néhány egyszerű tanácsot betartva könnyen írhatunk könnyen olvasható dokumentumokat.

Először is , legyünk viccesek, például használjunk abszurd személy neveket, lehetőleg állandó jelzőkkel:

*„Amikor a Cicus-Micus, a titkárnők gyöngye, rábök a levél érkeztetése menüre, …”.*

Ez sokkal élvezetesebb agyunknak, mint ha egyszerűen ezt írnánk:

*„A levél érkeztetése menüre kattintva …”.*

Fontos, hogy a szöveg tagolt legyen. Egy teljesen teleírt oldal elrémisztő! Használjunk rövid sorokat, amit szemünk át tud fogni. Használjunk sok felsorolást, táblázatot, ábrát. Képeket érdemes elhelyezni, akkor is, ha nem közvetlenül kapcsolódik a témához, de a „mesébe” beleszőhető.